KIRJALLINEN KYSYMYS P-2915/97 komissiolle esittäjä(t): Luigi Florio (UPE) (5. syyskuuta 1997)

Aihe: Jätteiden hävittäminen

Astissa (Italia) syttyi tuleen elokuun alussa suuri halli, johon oli yli vuoden ajan kasattu laittomasti muovijätteitä (noin 600 000 kiloa).

Tulipalon aiheuttama valtavan suuri myrkyllinen savupilvi oli vakava uhka väestön terveydelle.

Kyseiset muovijätteet olivat peräisin DKR:stä, samasta Saksan valtion omistamasta yrityksestä, joka oli antanut jätteiden ¨hävittämisen¨ italialaisen DALPLAST-yrityksen tehtäväksi, joka puolestaan oli antanut tehtävän pienemmille yrityksille.

Ottaen huomioon, että valvomattomista ja usein laittomasta jätteiden käsittelystä on yhä enemmän uutisia, kysyn seuraavaa: Aikooko komissio ryhtyä erityistoimenpiteisiin näin tuhoisan ilmiön poistamiseksi koko unionin alueelta? Tietääkö komissio, saako kyseinen saksalainen DKR-yritys yhteisön rahoitusta suoraan tai välillisesti jätteiden lajitteluun ja/tai sen jälkeen toteutettavaan hävittämiseen?

Komission jäsenen Ritt Bjerregaardin komission puolesta antama vastaus (25. syyskuuta 1997)

1. Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta annetun neuvoston asetuksen (ETY) N:o 259/93 ((EYVL L 30, 6.2.1993. )) 1 artiklan 3 kohdan a alakohdan mukaisesti mainitun asetuksen liitteessä II (tunnetaan myös nimellä vihreä luettelo) lueteltujen jäsenvaltioiden välisiin hyödynnettäväksi tarkoitettujen jätteiden siirtoihin sovelletaan tavallisesti ainoastaan tavanomaisia liiketoimia koskevia tarkastusmenettelyjä. Tämä johtuu siitä, että liitteessä II lueteltujen jätteiden ei yleensä katsota olevan ympäristölle vaarallisia, jos ne hyödynnetään asianmukaisella tavalla vastaanottavassa jäsenvaltiossa.

Asetuksen (ETY) N:o 259/93 liitteessä II luetellaan kiinteän muovijätteen eri luokat. Saksan ja Italian väliset yhteen ja samaan luokkaan kuuluvan ja hyödynnettäväksi tarkoitetun kiinteän muovijätteen siirrot ovat siis mahdollisia ilman, että siihen vaaditaan ennakkoilmoitus ja suostumus. Jos jäte oli kuitenkin tarkoitettu loppukäsittelyä varten, siirrosta olisi pitänyt ilmoittaa etukäteen ja sen edellytyksenä olisi ollut kaikkien asianosaisten viranomaisten myöntämä lupa.

Vaikka vihreässä luettelossa esiintyvien jätteiden siirtoihin ei asetuksen (ETY) N:o 259/93 1 artiklan 3 kohdan b alakohdan nojalla tavallisesti sovelletakaan tarkastusmenettelyjä, niihin sovelletaan kaikkia jätteistä annetun direktiivin 75/442/ETY ((EYVL L 194, 25.7.1975. )) säännöksiä. Tällaiset jätteet on erityisesti tarkoitettu käsiteltäviksi yksinomaan luvan saaneissa laitoksissa. Italian viranomaisilla on velvollisuus varmistaa, että kyseisellä laitoksella oli asianmukainen lupa muovijätteen varastointiin tai hyödyntämiseen olosuhteissa, jotka eivät aiheuta vaaraa ihmisten terveydelle tai ympäristölle, mukaan lukien riittävät turvatoimet tulipalon varalta.

Asetuksessa (ETY) N:o 259/93 annetut säännökset, joita sovelletaan hyödynnettäviksi tarkoitettujen vihreän luettelon jätteiden siirtoon yhteisön alueella, eivät ole yhtä ankaria kuin sellaisten jätteiden siirtoja koskevat säännökset, joihin sovelletaan tiukkoja ilmoitusmenettelyjä. Tämä perustuu siihen, että hyödynnettävän jätteen kauppaa ei haluta tarpeettomasti vaikeuttaa, koska sillä voisi olla kielteisiä vaikutuksia hyödynnettävän jätteen markkinoihin ja näin ollen myös erillisten keräysjärjestelmien elinkelpoisuuteen. Tämä voisi viime kädessä johtaa siihen, että täysin hyödynnettäväksi kelpaava jäte päätyisi loppukäsiteltäväksi tai kaatopaikoille.

Yhteisön jätehuoltostrategian tarkistamista koskevassa komission tiedonannossa ((KOM(96) 379. )) todetaan komission pyrkivän edistämään jätteiden hyödyntämistä (mukaan lukien energian hyödyntäminen) ja kierrättämistä loppukäsittelyn sijasta. Löyhän oikeudellisen ja hallinnollisen järjestelmän luominen tiettyjen hyödynnettäväksi tarkoitettujen jätteiden siirroille on yksi tapa helpottaa loppukäsittelyn sijaan tapahtuvaa hyödyntämistä.

Komissio katsoo, että paras tapa torjua jätteiden laittomia siirtoja on lisätä viranomaisten välistä yhteistyötä. Tästä syystä se tukee IMPEL-verkoston (joka koskee ympäristölainsäädännön täytäntöönpanoa ja soveltamista) yhteydessä toteutettavan hallitustenvälisen yhteistyön ja erityisesti laittomia jätteiden siirtoja käsittelevän työryhmä III:n pyrkimyksiä ja tavoitteita.

2. Komission tietojen mukaan DKR ei ole saanut yhteisön myöntämää rahoitusta jätteen valikoivaan talteenottoon tai myöhemmin tapahtuvaan loppukäsittelyyn.